CELEX: 52020PC0362
Language: sl
Date: 2020-08-07
Title: Predlog SKLEP SVETA o predložitvi predlogov za spremembo Priloge IV k Baselski konvenciji o nadzoru prehoda nevarnih odpadkov preko meja in njihovega odstranjevanja za obravnavo na petnajsti Konferenci pogodbenic v imenu Evropske unije ter o stališču Evropske unije o predlogih drugih pogodbenic za spremembo Priloge IV in drugih prilog

EVROPSKA KOMISIJA
            Bruselj, 7.8.2020
            COM(2020) 362 final
            2020/0167(NLE)
            Predlog
            SKLEP SVETA
            o predložitvi predlogov za spremembo Priloge IV k Baselski konvenciji o nadzoru prehoda nevarnih odpadkov preko meja in njihovega odstranjevanja za obravnavo na petnajsti Konferenci pogodbenic v imenu Evropske unije ter o stališču Evropske unije o predlogih drugih pogodbenic za spremembo Priloge IV in drugih prilog
            
               
         
         
            
               OBRAZLOŽITVENI MEMORANDUM
            
            
            
               1.PREDMET UREJANJA PREDLOGA
            
            
               Ta predlog se nanaša na sklep Sveta o predložitvi predlogov za spremembo Priloge IV k Baselski konvenciji za obravnavo na petnajsti Konferenci pogodbenic Baselske konvencije o nadzoru prehoda nevarnih odpadkov preko meja in njihovega odstranjevanja (CoP-15) v imenu Evropske unije. Konferenca pogodbenic bo predvidoma potekala od 19. do 30. julija 2021. Ta predlog vključuje tudi pogajalsko stališče Unije glede morebitnih sprememb zadevnih prilog, ki jih predlagajo druge pogodbenice.  
            
            
               2.OZADJE PREDLOGA
            
            
               2.1.Baselska konvencija o nadzoru prehoda nevarnih odpadkov preko meja in njihovega odstranjevanja
            
            
               Baselska konvencija o nadzoru prehoda nevarnih odpadkov preko meja in njihovega odstranjevanja (v nadaljnjem besedilu: Konvencija) je bila sprejeta 22. marca 1989 in je začela veljati leta 1992. Evropska unija in njene države članice so pogodbenice Konvencije
                  1
               . Konvencija zdaj zavezuje 187 pogodbenic.
            
            
               Zahteve Konvencije se uporabljajo za nevarne odpadke, opredeljene v členu 1 in navedene v Prilogi VIII h Konvenciji, ter druge odpadke, navedene v Prilogi II, ki vključuje odpadke, zbrane iz gospodinjstev, ostanke, ki nastanejo pri sežiganju gospodinjskih odpadkov, in od 1. januarja 2021 nekatere vrste plastičnih odpadkov. V Prilogi IX h Konvenciji so navedeni tudi odpadki, za katere ne veljajo zahteve Konvencije, razen če taki odpadki vsebujejo snov iz ene od kategorij iz Priloge I v takem obsegu, da izkazujejo nevarne lastnosti iz Priloge III. Električni in elektronski odpadki, ki so nevarni, so navedeni v Prilogi VIII (vnos A1180), nenevarni pa v Prilogi IX (vnos B1110). Priloga II ne vsebuje nobenega vnosa električnih in elektronskih odpadkov.  
            
            
               V Prilogi IV h Konvenciji so navedeni in opredeljeni postopki ravnanja z odpadki, ki se štejejo za „odstranjevanje“ v skladu z opredelitvijo tega izraza v členu 2(4) Konvencije. Izraz „odstranjevanje“ v Konvenciji vključuje postopke dokončne odstranitve, kot sta odlaganje in sežiganje (navedeni v Prilogi IV.A), in postopke predelave, kot so recikliranje in drugi postopki predelave (navedeni v Prilogi IV.B). 
            
            
               Vključitev na seznam v Prilogi IV je pomembna zato, ker se samo „snovi ali predmeti, ki se odstranjujejo ali so namenjeni odstranitvi ali se zahteva njihova odstranitev“, štejejo za „odpadke“, kot so opredeljeni v členu 2(1) Konvencije, „odstranjevanje“ pa pomeni „vse postopke, opredeljene v Prilogi IV“. Zahteve Konvencije se torej uporabljajo le za postopke odstranjevanja iz Priloge IV. Ta priloga bi torej morala vključevati vse mogoče postopke ravnanja z odpadki, ki potekajo ali bi lahko potekali v praksi, ter ne glede na to, ali se izvajajo v skladu z nacionalno ali mednarodno zakonodajo in ali se štejejo za okolju varne. Če ne bi bilo tako, bi nastale vrzeli v zvezi z zahtevami Konvencije.    
            
            
               Glavni zahtevi Konvencije sta:
            
            
               ·prepoved izvoza odpadkov, navedenih kot nevarni v Prilogi VIII, iz držav členic OECD v države nečlanice OECD
                  2
                in
            
            
               ·sistem za nadzor („postopek PIC“) izvoza, uvoza in tranzita odpadkov, ki so v navedeni Prilogi II kot taki, ki zahtevajo posebno obravnavo, ali v Prilogi VIII kot nevarni odpadki, vendar zanje ne velja navedena prepoved izvoza. Postopek PIC pomeni, da se pristojni organi držav uvoza in tranzita vnaprej uradno obvestijo o izvozu. Za uradno obvestilo je odgovorna država izvoznica, ki lahko od povzročiteljev odpadkov ali izvoznikov zahteva tudi, da predložijo taka obvestila prek njenega pristojnega organa. Uradna obvestila morajo biti v pisni obliki, vsebovati pa morajo izjave in podatke, opredeljene v Prilogi V.A h Konvenciji. Odpadki se lahko izvozijo le v primeru, če in ko so vse zadevne države dale pisno dovoljenje. (člen 6 Konvencije).
            
            
               2.2.Konferenca pogodbenic
            
            
               Konferenca pogodbenic Baselske konvencije je glavni organ odločanja Konvencije. Pristojna je za spreminjanje prilog h Konvenciji in se sestane vsaki dve leti. 
            
            
               Priloge I, III in IV ter povezane vidike Priloge IX h Konvenciji je začela pregledovati dvanajsta Konferenca pogodbenic (CoP-12) s sklepom BC-12/1
                  3
               . 
            
            
               Na trinajsti Konferenci pogodbenic (CoP-13) je bil sprejet sklep o ustanovitvi strokovne delovne skupine (v nadaljnjem besedilu: SDS) za pregled zgoraj navedenih prilog, sestavljene iz 50 članov, ki jih imenujejo pogodbenice na podlagi pravične geografske zastopanosti petih regionalnih skupin Združenih narodov. Udeleženci iz EU in njenih držav članic v SDS so Komisija, Estonija, Nemčija, Nizozemska in Poljska. Pisna stališča in ustni prispevki se usklajujejo v Delovni skupini Sveta za mednarodne okoljske vidike (WPIEI). Udeleženci trinajste Konference pogodbenic so se strinjali, da bi morala SDS dati večjo prednost obravnavi Priloge IV in povezanih vidikov Priloge IX. V obdobju 2017–2019 so EU in njene države članice sekretariatu Konvencije in SDS predložile predhodne predloge za spremembe Priloge IV. 
            
            
               Na štirinajsti Konferenci pogodbenic (CoP-14) je bil z njenim sklepom BC-14/16 mandat SDS razširjen na pregled dveh obstoječih vnosov za električne in elektronske odpadke, tj. vnos B1110 v Prilogi IX in zrcalni vnos A1180 v Prilogi VIII, ter posledične vplive pregleda Prilog I, III in IV na druge priloge h Konvenciji in zadevne sklepe Konference pogodbenic. Štirinajsta Konferenca pogodbenic je s sklepom BC-14/16 zahtevala, naj SDS nadaljuje delo, kot sledi: pogajanja o predlogih sprememb in njihovo morebitno sprejetje se izvedejo na petnajsti Konferenci pogodbenic (CoP-15) v zvezi s prilogami IV, VIII (A1180) in IX (B1110). 
            
            
               SDS je izdala več priporočil in možnosti za pogodbenice, o katerih naj bi te razmislile, če želijo predložiti predloge za petnajsto Konferenco pogodbenic. Rok, ki ga je sekretariat Baselske konvencije določil za predložitev predlogov za spremembo prilog h Konvenciji, se izteče 4. decembra 2020, ob upoštevanju preložitve Konference pogodbenic z maja na julij 2021.
            
         
         
            
               Cilj predlogov je spremeniti in pojasniti opise postopkov odstranjevanja iz Priloge IV h Konvenciji. Če bodo predlogi sprejeti, bo z njimi dosežena večja pravna jasnost ter s tem olajšane kontrole pošiljk odpadkov in preprečevanje nezakonitih pošiljk. Podprli bodo tudi okolju varno ravnanje z odpadki na svetovni ravni in prispevali k prehodu na svetovno krožno gospodarstvo. 
            
            
               EU in njene države članice so v obdobju 2017–2019 sekretariatu Konvencije in SDS predložile predhodne predloge v zvezi s seznamom postopkov odstranjevanja iz Priloge IV. O teh predlogih je potekala razprava z drugimi pogodbenicami, sodelujočimi v SDS. V SDS je potekala tudi razprava o priporočilih v zvezi z razvrstitvijo električnih in elektronskih odpadkov v prilogah VIII in IX.  
            
            
               Če bodo spremembe potrjene na petnajsti Konferenci pogodbenic, bodo morale biti prenesene v okvirno direktivo EU o odpadkih 2008/98/ES
                  4
                (seznam postopkov ravnanja z odpadki, ki ustreza Prilogi IV h Konvenciji) in uredbo EU o pošiljkah odpadkov 1013/2006
                  5
                (posebni vnosi za električne in elektronske odpadke, ki ustrezajo Prilogama VIII in IX h Konvenciji). 
            
            
               2.3.Predvideni akt 
            
            
               V predlogu sklepa Sveta je predlagano:
            
            
               Sprememba Priloge IV h Konvenciji glede splošnega uvoda, naslovov in uvodnega besedila za razlikovanje in pojasnitev izrazov dokončna odstranitev in predelava ter pojasnitev, da so vključeni vsi postopki ravnanja z odpadki. 
            
            
               Posodobitev in pojasnitev opisov postopkov ravnanja z odpadki iz Priloge IV ter zagotovitev, da so vsi postopki, vključno z vmesnimi postopki, zajeti v zahteve Konvencije.
            
            
               Ta predlog sklepa Sveta vključuje – načeloma, odvisno od usklajevanja na kraju samem – tudi pogajalsko stališče Unije, če druge pogodbenice predlagajo spremembe zadevnih prilog. Taki predlogi se lahko nanašajo na seznam postopkov ravnanja z odpadki iz Priloge IV in vnose za električne in elektronske odpadke, ki so zdaj v prilogah VIII in IX ter bi lahko bili vključeni tudi v Prilogo II h Konvenciji.    
            
            
               Spremembe prilog h Konvenciji bo treba izvesti s spremembami Direktive 2008/98/ES in Uredbe (EU) št. 1013/2006. Direktiva 2008/98/ES vsebuje seznam postopkov ravnanja z odpadki, ki ustreza Prilogi IV h Konvenciji, Uredba 1013/2006 pa vključuje posebne vnose za električne in elektronske odpadke, ki ustrezajo Prilogama VIII in IX h Konvenciji. 
            
            
               Spremembe za izvajalce dejavnosti in organe, ki se nanašajo na izvoz iz EU, bodo odvisne od vrst sprememb, ki bodo morda dogovorjene (zlasti, katere priloge bodo končno spremenjene), vrste odpadkov in namembnih držav. 
            
            
               Spremembe Priloge IV h Konvenciji ne bodo imele neposrednih posledic za izvoz ali druge pošiljke odpadkov, temveč bodo pojasnile opis postopkov ravnanja z odpadki, ki se izvedejo po pošiljanju odpadkov. To bo organom olajšalo izvajanje kontrol pošiljk odpadkov in jim pomagalo pri izpolnjevanju zahtev Konvencije za preprečevanje nezakonitih pošiljk. To bo pomenilo tudi podporo okolju varnemu ravnanju z odpadki na svetovni ravni in prispevek k prehodu na svetovno krožno gospodarstvo.  
            
            
               Če se v prilogo II ali VIII h Konvenciji vključijo dodatne kategorije električnih in elektronskih odpadkov ter se Priloga V k Uredbi (ES) št. 1013/2006 ustrezno spremeni, bi bil izvoz takih odpadkov iz EU v države nečlanice OECD prepovedan v skladu s členom 36 Uredbe (EU) št. 1013/2006. Za izvoz takih odpadkov znotraj OECD bi se načeloma moral uporabljati postopek PIC. V primeru prenosa teh sprememb Konvencije v Uredbo (ES) št. 1013/2006 bi se tudi posledično postopek uradnega obveščanja uporabljal za pošiljke znotraj EU, v katerih so odpadki, ki so bili na novo vključeni v prilogo II ali VIII k Baselski konvenciji, v skladu s členom 3(1)(b)(i) Uredbe 1013/2006.
            
            
               Postopek za spremembo prilog k Baselski konvenciji urejata člena 17 in 18 Konvencije. Pogodbenica mora tako vsako predlagano spremembo predložiti, sekretariat pa o njej obvestiti vse pogodbenice vsaj šest mesecev pred zasedanjem Konference pogodbenic. Poleg tega mora biti vsaka taka sprememba potrjena na zasedanju Konference pogodbenic. Predvideni akt postane za pogodbenice zavezujoč v skladu s členom 18(2)(c) Konvencije, ki določa: „po šestih mesecih od datuma, ko je depozitar predal obvestilo, začne priloga veljati za vse pogodbenice te konvencije ali katerega koli zadevnega protokola, ki niso predložile obvestila v skladu z določbami pododstavka (b)“.
            
            
               3.STALIŠČE, KI SE SPREJME V IMENU UNIJE
            
            
               Unija bi morala predložiti predloge glede Priloge IV h Konvenciji za:
            
            
               ·spremembo Priloge IV za vključitev splošnega uvoda, v katerem se bo jasno razlikovalo med izrazoma končna odstranitev in predelava ter bo pojasnjeno, da so vključeni vsi postopki ravnanja z odpadki, ki potekajo ali bi lahko potekali v praksi, ne glede na njihov pravni status in to, ali se štejejo za okolju varne, in da so vključeni tudi postopki, ki potekajo pred predajo v druge postopke („vmesni postopki“); 
            
            
               ·spremembo Priloge IV za vključitev naslovov in uvodnih besedil, ki pojasnjujejo, kaj pomenijo postopki brez predelave (Priloga IV.A) in postopki predelave (Priloga IV.B), ter     
            
            
               ·spremembo Priloge IV v zvezi z obstoječimi postopki in uvedbo novih postopkov v Prilogo IV, katerih namen bi bil, med drugim, posodobiti in pojasniti opise postopkov v skladu z znanstvenim, tehničnim in drugim razvojem, saj je bila Konvencija sprejeta leta 1989, in z uvedbo vseobsegajočih določb zagotoviti, da zahteve Konvencije vključujejo vse postopke, ki niso konkretno navedeni. 
            
            
               Cilji zgoraj navedenih predlogov so:
            
            
               ·zagotoviti, da se nadzorni mehanizmi Konvencije v celoti uporabljajo, ter bi torej, če bi bili sprejeti, izboljšali kontrole pošiljk odpadkov in olajšali preprečevanje nezakonitih pošiljk; 
            
         
         
            
               ·izboljšati pravno jasnost ter doseči, da pogodbenice enako razumejo in razlagajo postopke ravnanja z odpadki, ter 
            
            
               ·podpreti okolju varno ravnanje z odpadki na svetovni ravni in prispevati k prehodu na svetovno krožno gospodarstvo. 
            
            
               Če bodo druge pogodbenice predlagale spremembe zadevnih prilog, s katerimi bi se lahko dosegli isti cilji kot so cilji predloga Unije, bi lahko Unija načeloma take predloge podprla. To se lahko nanaša na seznam postopkov iz Priloge IV in vnose za električne in elektronske odpadke, ki so zdaj v prilogah VIII (A1180) in IX (B1110), ter bi se lahko nanašalo tudi na predlagane nove vnose za električne in elektronske odpadke v Prilogo II (kategorije odpadkov, ki zahtevajo posebno obravnavo). Predlogi glede uvrstitve električnih in elektronskih odpadkov v Prilogah II in VIII bi lahko zagotovili doseganje zgoraj navedenih ciljev v zvezi z enim od tokov odpadkov, ki pomeni zelo resen izziv za okolje in zdravje ter ki ima tudi enega največjih potencialov, da prispeva h krožnemu gospodarstvu. 
            
            
               Določbe Konvencije se v Uniji izvajajo z Direktivo 2008/98/ES o odpadkih, ki v Prilogah I in II vsebuje sezname postopkov ravnanja z odpadki, ki ustrezajo prilogi IV k Baselski konvenciji, ter Uredbo (ES) št. 1013/2006, ki ureja izvoz iz Unije in uvoz vanjo ter pošiljke med državami članicami (člen 1). Direktiva in uredba se uporabljata tudi znotraj evropskega gospodarskega prostora (v nadaljnjem besedilu: EGP).  
            
            
               Spremembe prilog II in VIII h Konvenciji bo treba po njihovem sprejetju prenesti v pravo Unije ter natančneje v Direktivo 2008/98/ES in Uredbo (ES) št. 1013/2006. Spremembe v Uredbi (ES) št. 1013/2006 bi lahko pomenile, da bodo za pošiljke novih kategorij odpadkov iz Priloge II znotraj EU in EGP veljali novi nadzorni ukrepi in prepovedi izvoza teh odpadkov v države nečlanice OECD. Medtem ko bi bil ta položaj zaradi zgoraj navedenih razlogov sicer zaželen glede izvoza iz EU, bi to lahko imelo neželene in sporne posledice za pošiljke odpadkov, namenjene recikliranju, znotraj EU in EGP, saj bi zanje veljali novi postopki uradnega obveščanja. Za te pošiljke že zdaj veljajo okoljevarstvene zahteve v zakonodaji Unije na področju odpadkov, zaradi uvedbe novih upravnih postopkov pa bi lahko recikliranje v EU postalo bolj zapleteno in dražje, medtem ko bi bile koristi z okoljskega vidika zgolj omejene.
            
            
               Da bi v Uniji in EGP ohranili sedanji položaj, tj. brez nadzornega sistema Konvencije, bi bilo treba zadevne določbe priglasiti sekretariatu Konvencije v skladu s členom 11 Konvencije in sprejeti potrebne ukrepe v skladu s Sklepom OECD. Člen 11 Konvencije pogodbenicam omogoča, da sklepajo dvostranske, večstranske ali regionalne sporazume ali dogovore v zvezi s prehodom odpadkov preko meja, če so taki sporazumi ali dogovori združljivi z okolju varnim ravnanjem z odpadki, kakor to zahteva Konvencija. Sporazumi ali dogovori vsebujejo določbe, ki za okolje niso manj varne od tistih, ki jih vsebuje Konvencija, pri čemer se upoštevajo zlasti interesi držav v razvoju. Uradna obvestila v skladu s členom 11 so bila na primer pripravljena v zvezi s Sklepom OECD. 
            
            
               Posledično ta predlog sklepa Sveta določa, da bo Unija v skladu s členom 11 Konvencije priglasila določbe, ki se uporabljajo za pošiljke novih kategorij odpadkov znotraj Unije in EGP, če se te določbe razlikujejo od predvidenega akta, in pojasnila, da naše določbe temeljijo na sistemu okolju varnega ravnanja, združljivem s Konvencijo. Potrebni bodo tudi koraki, da se sekretariat OECD obvesti o zgoraj navedenem položaju zaradi povezav med spremembami prilog h Konvenciji in zgornjim sklepom OECD.
            
            
               4.PRAVNA PODLAGA
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               4.1.2.Uporaba v obravnavanem primeru
            
            
               Konferenca pogodbenic Baselske konvencije je organ, ki ga ustanovi Konvencija.
            
            
               Akt, k sprejetju katerega se poziva Konferenco pogodbenic, je akt s pravnim učinkom. Predvideni akt bo zavezujoč v mednarodnem pravu v skladu s členom 18 Konvencije. Vplival bo na področje uporabe in vsebino zakonodaje EU, in sicer na Direktivo 2008/98/ES in Uredbo (ES) št. 1013/2006. Z navedeno direktivo in uredbo se Konvencija izvaja med drugim z določitvijo seznama postopkov ravnanja z odpadki ter postopkov za izvoz iz Unije, uvoz vanjo in pošiljke med državami članicami. Direktiva in uredba se uporabljata tudi znotraj EGP. Ko bodo spremenjene priloge h Konvenciji, bi bilo treba te spremembe prenesti v navedeno direktivo in uredbo, razen določb o pošiljkah odpadkov znotraj EU. 
            
            
               S predvidenim aktom se ne dopolnjuje ali spreminja institucionalni okvir Konvencije.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep na podlagi člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
         
         
            
               Glavni cilj in vsebina predvidenega akta se nanašata na varstvo okolja.
            
            
               Materialna pravna podlaga za predlagani sklep je torej člen 192(1) PDEU.
            
            
               4.3.Sklepna ugotovitev
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU. 
            
            
               2020/0167 (NLE)
            
            
               Predlog
            
            
               SKLEP SVETA
            
            
               o predložitvi predlogov za spremembo Priloge IV k Baselski konvenciji o nadzoru prehoda nevarnih odpadkov preko meja in njihovega odstranjevanja za obravnavo na petnajsti Konferenci pogodbenic v imenu Evropske unije ter o stališču Evropske unije o predlogih drugih pogodbenic za spremembo Priloge IV in drugih prilog
            
            
               SVET EVROPSKE UNIJE JE −
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Baselska konvencija o nadzoru prehoda nevarnih odpadkov preko meja in njihovega odstranjevanja (v nadaljnjem besedilu: Konvencija) je začela veljati leta 1992, Unija pa jo je sklenila s Sklepom Sveta 93/98/EGS
                  6
               . 
            
            
               (2)Konvencija se v Uniji izvaja z Uredbo (ES) št. 1013/2006 Evropskega parlamenta in Sveta
                  7
               . Direktiva 2008/98/ES Evropskega parlamenta in Sveta z dne 19. novembra 2008 o odpadkih
                  8
                vsebuje seznam postopkov ravnanja z odpadki iz Priloge IV h Konvenciji.
            
            
               (3)V skladu s členom 15(5)(b) Konvencije Konferenca pogodbenic preuči in sprejme, kot se zahteva, spremembe Konvencije in njenih prilog. Spremembe Konvencije se sprejmejo na zasedanju Konference pogodbenic.
            
            
               (4)Na podlagi predloga v skladu s členoma 17 in 18 Konvencije, ki ga predloži Unija ali katera koli druga pogodbenica Konvencije, lahko Konferenca pogodbenic na petnajstem zasedanju julija 2021 obravnava spremembe Prilog II, IV, VIII in IX h Konvenciji.
            
            
               (5)Unija bi morala predložiti predloge za spremembo Priloge IV h Konvenciji za vključitev splošnega uvoda, v katerem se bo jasno razlikovalo med izrazoma končna odstranitev in predelava ter bo pojasnjeno, da so vključeni vsi postopki ravnanja z odpadki, ki potekajo ali bi lahko potekali v praksi, ne glede na njihov pravni status in to, ali se štejejo za okolju varne, in da so vključeni tudi postopki, ki potekajo pred prenosom v druge postopke („vmesni postopki“); za vključitev opisov in uvodnih besedil, ki pojasnjujejo, kaj pomenijo postopki dokončne odstranitve (Priloga IV.A) in postopki predelave (Priloga IV.B) ter za posodobitev in pojasnitev opisov postopkov v skladu z znanstvenim, tehničnim in drugim razvojem od sprejetja Konvencije leta 1989 in zagotovitev z uvedbo vseobsegajočih določb, da zahteve Konvencije vključujejo vse postopke, ki niso konkretno navedeni. 
            
            
               (6)Opisi postopkov ravnanja z odpadki v Prilogi IV so splošni in koristno bi jih bilo podrobneje pojasniti. Unija bi torej morala podpreti razširitev pojasnjevalnih opomb ali smernic Konference pogodbenic, da se bolje pojasni vsebina teh postopkov. V teh opombah ali smernicah, ki ne bi smele biti vključene v besedilo Konvencije, bi morali biti navedeni pojasnila in primeri vključenih postopkov. 
            
            
               (7)Cilji zgoraj navedenih predlogov so zagotoviti, da se nadzorni mehanizmi Konvencije v celoti uporabljajo, ter bi torej, če bi bili sprejeti, izboljšali kontrole pošiljk odpadkov; olajšati preprečevanje nezakonitih pošiljk; izboljšati pravno jasnost ter doseči, da pogodbenice enako razumejo in razlagajo postopke ravnanja z odpadki ter podpreti okolju varno ravnanje z odpadki na svetovni ravni in prispevati k prehodu na svetovno krožno gospodarstvo. 
            
            
               (8)Unija bi morala poleg tega načeloma podpreti spremembe, ki so jih pozneje predlagale druge pogodbenice Konvencije v zvezi s seznamom postopkov ravnanja z odpadki iz Priloge IV, vnosi za električne in elektronske odpadke, ki so zdaj v prilogah VIII (A1180) in IX (B1110), ter novimi predlaganimi vnosi za take odpadke v Prilogo II (kategorije odpadkov, ki zahtevajo posebno obravnavo), če bi bilo mogoče z njimi doseči iste cilje, kot navedeni v predlogu Unije. 
            
         
         
            
               (9)Primerno je oblikovati stališče, ki naj se na Konferenci pogodbenic zavzame v imenu Unije, saj bo predvideni akt (sprememba prilog Konvencije) zavezujoč za Unijo ter bo vplival na področje uporabe in vsebino zakonodaje Unije, in sicer na Direktivo 2008/98/ES in Uredbo (ES) št. 1013/2006.
            
            
               (10)Za pošiljke nenevarnih električnih in elektronskih odpadkov znotraj Unije in EGP je primerno ohraniti sedanji položaj ter torej ne uporabiti nadzornega sistema, ki izhaja iz morebitnega dodatka vnosa v Prilogo II h Konvenciji za take pošiljke. Za ta namen bi morala Unija po potrebi uporabiti postopke iz Sklepa OECD
                  9
                in postopek za sklepanje dvostranskih, večstranskih ali regionalnih sporazumov ali dogovorov v zvezi s prehodom nevarnih odpadkov ali drugih odpadkov preko meja s pogodbenicami ali nepogodbenicami v skladu s členom 11 Konvencije
                  10
                za zagotovitev, da se za pošiljke nenevarnih odpadkov znotraj Unije in EGP ne uvede dodatni nadzor zaradi sprejetja sprememb Priloge II h Konvenciji. 
            
            
               SPREJEL NASLEDNJI SKLEP:
            
            
               Člen 1
            
            
               1.Unija si bo na petnajstem zasedanju Konference pogodbenic Baselske konvencije prizadevala za naslednje cilje:
            
            
               (a)zagotoviti, da se nadzorni mehanizmi Konvencije v celoti uporabljajo za izboljšanje kontrol pošiljk odpadkov in olajšanje preprečevanja nezakonitih pošiljk odpadkov;
            
            
               (b)izboljšati pravno jasnost ter doseči, da pogodbenice enako razumejo in razlagajo „postopke odstranjevanja“ iz Priloge IV;
            
            
               (c)podpreti okolju varno ravnanje z odpadki na svetovni ravni in prispevati k prehodu na svetovno krožno gospodarstvo. 
            
            
               2.Unija bo za obravnavo na petnajstem zasedanju Konference pogodbenic Baselske konvencije in za dosego ciljev iz odstavka 1 predložila naslednje predloge:
            
            
               (a)sprememba Priloge IV za vključitev splošnega uvoda, v katerem se bo jasno razlikovalo med izrazoma končna odstranitev in predelava ter bo pojasnjeno, da so vključeni vsi postopki ravnanja z odpadki, ki potekajo ali bi lahko potekali v praksi, ne glede na njihov pravni status in to, ali se štejejo za okolju varne, in da so vključeni tudi postopki, ki potekajo pred predajo v druge postopke („vmesni postopki“); 
            
            
               (b)sprememba Priloge IV za vključitev naslovov in uvodnih besedil, ki pojasnjujejo, kaj pomenijo postopki dokončne odstranitve (Priloga IV.A) in postopki predelave (Priloga IV.B), ter     
            
            
               (c)posodobitev in pojasnitev opisov postopkov iz Priloge IV v skladu z znanstvenim, tehničnim in drugim razvojem od sprejetja Konvencije leta 1989 in zagotovitev z uvedbo vseobsegajočih določb v Prilogo IV, da zahteve Konvencije vključujejo vse postopke, ki niso posebej navedeni. 
            
            
               3.Temu sklepu je priložen podroben predlog v skladu z odstavki od (a) do (c) zgoraj. Komisija v imenu Unije ta predlog sporoči sekretariatu Konvencije. 
            
            
               4.Unija podpre zamisel o pripravi pojasnjevalnih opomb ali smernic Konference pogodbenic Konvencije za dodatno pojasnitev vsebine postopkov odstranjevanja v Prilogi IV. Te pojasnjevalne opombe ali smernice ne bi smele biti vključene v samo Konvencijo. 
            
            
               Člen 2
            
            
               Unija lahko podpre spremembe, ki jih predlagajo druge pogodbenice Konvencije v zvezi z naslednjim:
            
            
               1.seznamom postopkov ravnanja z odpadki iz Priloge IV; 
            
            
               2.vnosi za električne in elektronske odpadke, ki so trenutno v Prilogah VIII (A1180) in IX (B1110), ter 
            
            
               3.novimi predlaganimi vnosi za električne in elektronske odpadke v Prilogo II (kategorije odpadkov, ki zahtevajo posebno obravnavo),
            
            
               če prispevajo k doseganju ciljev Unije iz člena 1(1). 
            
         
         
            
               Člen 3
            
            
               Glede na razvoj dogodkov na petnajstem zasedanju Konference pogodbenic se lahko predstavniki Unije ob posvetovanju z državami članicami na usklajevalnih sestankih na kraju samem dogovorijo o manjših spremembah stališča iz členov 1 in 2 brez nadaljnjega sklepa Sveta. 
            
            
               Člen 4
            
            
               Če se na petnajstem zasedanju Konference pogodbenic Baselske konvencije zadevne priloge spremenijo, Unija po potrebi sprejme ukrepe, zahtevane v skladu s Sklepom OECD in členom 11 Konvencije
                  11
               , za zagotovitev, da to ne vpliva na kontrole pošiljk nenevarnih odpadkov znotraj Unije in EGP.
            
            
               Člen 5
            
            
               Ta sklep je naslovljen na Komisijo.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta o sklenitvi, v imenu Skupnosti, Baselske konvencije z dne 22. marca 1989 o nadzoru prehoda nevarnih odpadkov preko meja in njihovega odstranjevanja (93/98/EGS) (UL L 39, 16.2.1993, str. 1).
               
               
                  
                     (2)
                  
                        Člen 4A h Konvenciji, ki je začel veljati decembra 2019, prepoveduje kakršen koli prehod nevarnih odpadkov iz Konvencije, preko meja iz vsake pogodbenice, vključene v Prilogo VII (pogodbenice in druge države, ki so članice OECD, EU, Lihtenštajn), v države, ki niso vključene v Prilogo VII. 
               
               
                  
                     (3)
                  
                        Več informacij je na voljo na spletišču Baselske konvencije, glej 
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx
                  .
               
               
                  
                     (4)
                  
                        Direktiva 2008/98/ES Evropskega parlamenta in Sveta z dne 19. novembra 2008 o odpadkih, kot je bila spremenjena (UL L 312, 22.11.2008, str. 3).
               
               
                  
                     (5)
                  
                        Uredba (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov, kot je bila spremenjena (UL L 190, 12.7.2006, str. 1).
               
               
                  
                     (6)
                  
                        Sklep Sveta z dne 1. februarja 1993 o sklenitvi, v imenu Skupnosti, Konvencije o nadzoru prehoda nevarnih odpadkov preko meja in njihovega odstranjevanja (Baselska konvencija) (93/98/EGS) (UL L 39, 16.2.1993, str. 1).
               
               
                  
                     (7)
                  
                        Uredba (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov, kot je bila spremenjena (UL L 190, 12.7.2006, str. 1).
               
               
                  
                     (8)
                  
                        Direktiva 2008/98/ES Evropskega parlamenta in Sveta z dne 19. novembra 2008 o odpadkih, kot je bila spremenjena (UL L 312, 22.11.2008, str. 3).
               
               
                  
                     (9)
                  
                        Sklep Sveta Organizacije za gospodarsko sodelovanje in razvoj (OECD) C(2001) 107/FINAL o spremembah Sklepa OECD C(92) 39/FINAL o nadzoru prehoda odpadkov za predelavo preko meja (v nadaljnjem besedilu: sklep OECD).
               
               
                  
                     (10)
                  
                        Opozoriti je treba, da je Unija v napredni fazi uporabe postopka v skladu s členom 11 Baselske konvencije, tako da ga morda ni treba omeniti v tem sklepu Sveta.
               
               
                  
                     (11)
                  
                        Glej opombo 10.
               
            
      
    ---documentbreak--- 
      
         
               EVROPSKA KOMISIJA
            Bruselj, 7.8.2020
            COM(2020) 362 final
            PRILOGA
            k
            predlogu sklepa Sveta
            o predložitvi predlogov za spremembo Priloge IV k Baselski konvenciji o nadzoru prehoda nevarnih odpadkov preko meja in njihovega odstranjevanja za obravnavo na petnajsti Konferenci pogodbenic v imenu Evropske unije ter o stališču Evropske unije o predlogih drugih pogodbenic za spremembo Priloge IV in drugih prilog
            
               
         
         
            
               PRILOGA 
            
            
            
               Predlog EU za spremembe Priloge IV k Baselski konvenciji (predlog novega besedila Priloge IV):
            
            
            
               Priloga IV
                  1
               
            
            
               Postopki odstranjevanja
            
            
               Obstajata dve kategoriji postopkov odstranjevanja, in sicer postopki predelave in postopki brez predelave. Oddelek A zajema postopke brez predelave, oddelek B pa postopke predelave.
            
            
               Ta priloga zajema postopke odstranjevanja, vključno z vmesnimi postopki.
            
            
               Ta priloga zajema vse postopke odstranjevanja, ne glede na njihov pravni status in tako ne glede na to, ali se štejejo za okolju varne.
            
            
                
            
            
               A.
                     Postopki brez predelave
            
            
               Postopek brez predelave je postopek, ki ni postopek predelave, tudi če je sekundarna posledica postopka pridobivanje snovi ali energije.
            
            
               D*1
                     Odlaganje na nadzemno odlagališče, izolirano od okolja
            
            
               D*2
                     Površinska zajezitev (npr. napeljava tekočin ali mulja v jame, usedalne bazene ali usedalne zajezitve)
            
            
               D*3
                     Odlaganje na zemljo, razen odlaganja iz D*1 in D*2 (npr. trajno nadzemno skladiščenje)
            
            
               D*4
                     Trajno podzemno skladiščenje (npr. nameščanje posod v rudnik)
            
            
               D*5
                     Odlaganje v zemljo, razen odlaganja iz D*4 (npr. injiciranje v vodnjake, solne čoke ali naravno nastale prostore za skladiščenje)
            
            
               D*6
                     Obdelava zemljišča in situ (npr. biorazgradnja ali kemična obdelava v tleh)
            
            
               D*7
                     Izpust v vodo, razen v morja/oceane
            
         
         
            
               D*8
                     Izpust v morja/oceane, vključno z odlaganjem v morsko dno
            
            
               D*9
                     Izpust v ozračje (npr. izpust stisnjenih ali utekočinjenih plinov)
            
            
               D*10
                     Toplotna obdelava, razen tiste iz R*5 v oddelku B (npr. sežiganje)
            
            
               D*11
                     Postopki dokončne odstranitve, razen tistih iz D*1 do D*10
            
            
               D*12
                     Biološka obdelava pred predajo v enega od postopkov iz oddelka A
            
            
               D*13
                     Fizikalna/mehanska obdelava (npr. uparjanje, sušenje), fizikalna/kemična obdelava (npr. ekstrakcija s topili), kemična obdelava (npr. nevtralizacija, obarjanje) ali imobilizacija (npr. stabilizacija, strjevanje) pred predajo v enega od postopkov iz oddelka A
            
            
               D*14
                     Mehanska obdelava, razen tiste iz D*15 (npr. razstavljanje, razvrščanje, drobljenje, stiskanje, peletiranje, šrediranje, kondicioniranje, ločevanje) pred predajo v enega od postopkov iz oddelka A
            
            
               D*15     Mešanje, vključno s spajanjem, pred predajo v enega od postopkov iz oddelka A
            
            
               D*16     Ponovno pakiranje pred predajo v enega od postopkov iz oddelka A
            
            
               D*17
                     Druga obdelava, razen tiste iz D*12 do D*16, pred predajo v enega od postopkov iz oddelka A
            
            
               D*18
                     Začasno skladiščenje do enega od postopkov iz oddelka A
            
            
            
               B.
                     Postopek predelave
            
            
               Postopek predelave je postopek v obratu ali širšem gospodarstvu, katerega glavni rezultat je, da se odpadki koristno uporabijo, tako da nadomestijo druge materiale, ki bi se sicer uporabili za izpolnitev določene funkcije, ali da se odpadki pripravijo za izpolnitev te funkcije.
            
            
               R*1
                     Priprava za ponovno uporabo (npr. preverjanje, čiščenje, popravilo, obnova)
            
            
               R*2
                     Recikliranje organskih snovi
            
            
               R*3
                     Recikliranje kovin in kovinskih spojin
            
            
               R*4
                     Recikliranje drugih anorganskih materialov
            
            
               R*5
                     Toplotna obdelava, katere glavni namen je proizvajanje energije 
            
            
               R*6
                     Predelava, razen tiste iz R*1 do R*5 
            
         
         
            
               R*7
                     Biološka obdelava pred predajo v enega od postopkov iz oddelka B
            
            
               R*8
                     Fizikalna/mehanska obdelava (npr. uparjanje, sušenje), fizikalna/kemična obdelava (npr. ekstrakcija s topili) ali kemična obdelava (npr. nevtralizacija, obarjanje) pred predajo v enega od postopkov iz oddelka B
            
            
               R*9
                     Mehanska obdelava, razen tiste iz R*10 (npr. razstavljanje, razvrščanje, drobljenje, stiskanje, peletiranje, šrediranje, kondicioniranje, ločevanje) pred predajo v enega od postopkov iz oddelka B
            
            
               R*10     Mešanje, vključno s spajanjem, pred predajo v enega od postopkov iz oddelka B
            
            
               R*11     Ponovno pakiranje pred predajo v enega od postopkov iz oddelka B
            
            
               R*12
                     Druga obdelava, razen tiste iz R*7 do R*9, pred predajo v enega od postopkov iz oddelka B
            
            
               R*13
                     Začasno skladiščenje do enega od postopkov iz oddelka B
            
            
         
         
            
                  
                     (1)
                  
                        Spremembe te priloge začnejo veljati [datum dve leti po sprejetju na Konferenci pogodbenic] in zvezdice se ne bodo več uporabljale z [datum štiri leta po sprejetju na Konferenci pogodbenic].